מספר פנימי: 565783

הכנסת העשרים

**יוזמים: חברי הכנסת** **מנואל טרכטנברג**  
 **אלי אלאלוף**  
 **אורלי לוי אבקסיס**  
 **יעקב מרגי**  
 **יפעת שאשא ביטון**  
 **דוד אמסלם**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

הצעת חוק רשות הגיל הרך

|  |  |  |  |
| --- | --- | --- | --- |
| מטרה | 1. 1. | חוק זה מטרתו ליצור מדיניות מתכללת וארוכת-טווח להשקעה מיטבית בהתפתחות והטיפול בילדים מלידה ועד גיל 6, תוך קידום שוויון הזדמנויות לילד ומשפחתו וצמצום פערים חברתיים; וכן קביעת סדרי העדיפויות בין אמצעי המדיניות השונים, לשם הסדרה ותיאום האחריות לילדים מלידתם, בכל הקשור למרכיבי ורצף הטיפול החינוכי, הרפואי והסוציאלי, באופן עקבי ובין כל הרשויות הממשלתיות, המקומיות ואחרות העוסקות בילדים מלידה ועד גיל 6, ובהוריהם. כל זאת באמצעות הקמת רשות הגיל הרך. | |
| הגדרות |  | "הרשות" – הרשות לגיל הרך  "הגיל הרך" – כל ילד מלידתו ועד כניסתו לבית הספר  "מוסד הגיל הרך" – כל מוסד חינוכי, טיפולי או רווחתי, ציבורי או פרטי, למטרות רווח ושאינו למטרות רווח, המטפל ביותר מ-3 ילדים בגיל הרך.  "עובד מדינה" – עובד המועסק על ידי המדינה.  "השר" – שר החינוך  "ועדת שרים לגיל הרך" – ועדת שרים לקביעת תוספת התקציב השנתית לגיל הרך. | |
| הקמת הרשות לגיל הרך | 1. 2. | תוקם רשות לגיל הרך (להלן: "הרשות"). הרשות תהייה המוסד הממלכתי לענייני הגיל הרך במדינה ותמלא את התפקידים המוטלים עליה לפי חוק זה. | |
| מעמד | 1. 3. | הרשות תהיה בעלת מעמד סטטוטורי ועצמאי, אשר כפופה לשר החינוך ומתפקדת ופועלת במישרין מכוח חוק זה. | |
| ביקורת | 1. 4. | הרשות תהיה גוף מבוקר כמשמעותו בסעיף 9(6) לחוק מבקר המדינה, תשי"ח-1958 [נוסח משולב]. | |
| קבלת עובדים ותנאי עבודתם | 1. 5. | על הרשות לקיים מסגרת ארגונית נאותה ולשם כך עליה להעסיק עובדים מתאימים. קבלת עובדי הרשות ומינויים ייעשה בידי המנהל הכללי של הרשות. תנאי עבודתם ושכרם של עובדי הרשות יהיו כשל עובדי המדינה. | |
| תקציב הרשות | 1. 6. | לרשות יהיה תקציב עצמאי ונפרד. הכנת התקציב ואישורו תהייה כהכנת תקציב של משרד ממשלתי. | |
| קביעת מדיניות לגיל הרך בישראל | 1. 25. | (א) | הרשות תתכנן ותוביל תכנית לאומית רב-תחומית ורב-שנתית לקידום החינוך והטיפול המיטבי בגיל הרך, על כל מרכיביהם בכל הגורמים והרשויות הרלוונטיות, ברמה הארצית והמקומית, תוך חיבור מתאים לחיי המשפחה והקהילה של הילד. |
|  |  | (ב) | הרשות תהא אחראית לתרגום התכניות לצעדי מדיניות ולתכניות עבודה לכלל המערכת. התכנית תועבר על ידי יושב-ראש הרשות לאישור הממשלה, ולהטמעה בתקציב המדינה בהתאם, ברשויות הרלוונטיות. |
|  |  | (ג) | הרשות תהא אחראית לקביעת המדיניות בעניינים העקרוניים של הגיל הרך, הן באופן שוטף והן בטווח הבינוני והארוך, ולבחינה מחודשת של מדיניות זו מעת לעת, לפי הצורך. |
|  |  | (ד) | לשם קביעת המדיניות, הרשות תיזום ותממן או תסבסד מחקרים וסקרים בשותפות עם גורמים ישראליים ובינלאומיים, לשם פיתוח הידע והנתונים על הצרכים האנושיים, חינוכיים, פסיכולוגיים, חברתיים, רגשיים, בריאותיים, תזונתיים ופיסיים שמסייעים להתפתחות מיטבית של הילדים במשפחתם וקהילתם. בנוסף, הרשות תקדם איסוף נתונים שיטתי ולפי קריטריונים רלוונטיים אודות הילדים בגיל הרך, לשם ביצוע המחקרים. |
|  |  | (ה) | הרשות תבצע הערכה או תקדם ביצוע הערכה על ידי משרדי ממשלה ורשויות ציבוריות אחרות, של תפקוד כלל מערכי הטיפול והחינוך בגיל הרך, משלב הגידול בבית המשפחה ועד להשתלבות בבית הספר. |
| קביעת סדרי העדיפויות לאור המדיניות |  | (א) | תוקם בזאת ועדת שרים לגיל הרך, בראשות שר החינוך, שתכלול את שרי האוצר, הבריאות הרווחה, והכלכלה. ועדת השרים לגיל הרך תקבע אחת לשנה תוספת תקציבית לגיל הרך, שתהווה את תקציב ההקצאות של הרשות. |
|  |  | (ב) | הרשות תקצה את תקציב ההקצאות, לטובת הילדים בגיל הרך, אל משרדי הממשלה הרלוונטיים, הרשויות המקומיות ולגורמים האמונים על הגיל הרך, בהתאם למדיניות ארוכת-הטווח שתוכננה על ידי הרשות, ואושרה על ידי הממשלה. |
|  |  | (ג) | הקצאה זו תנוהל בתקנה בתקציב הרשות, ותשולם ממנה לגורמים המבצעים שפורטו להלן, בהתאם לקריטריונים רלוונטיים ושקופים שתקבע הרשות לאור המדיניות המאושרת. |
| קידום התיאום ושיתוף הפעולה בין רשויות | 1. 27. | הרשות תפעל, בין היתר, להגדרת האחריות, הסמכויות והשותפות בין הרשויות וגורמי הביצוע השונים, ובכלל זה: | |
|  |  | 1. הסדרת העברת מידע הדדית בין משרדי הממשלה, הרשויות המקומיות וכלל הגורמים המטפלים בילד ובהוריו. | |
|  |  | 1. קביעת תנאי הסף והרף של ההכשרות הבין-תחומיות לצוותים במשרדי הממשלה והרשויות השונות, בדגש על חיבור בין עולמות התוכן והידע. | |
|  |  | 1. עידוד הקמת מסגרות לגיל הרך ברשות המקומית ובקהילה, בדגש על תיאום רב-תחומי ומערכתי, בהתאם לסדרי העדיפויות שהוגדרו בתכניות העבודה. | |
|  |  | 1. פיתוח מדיניות להדרכת ההורים והכוונתם, וחיזוק המשפחה כמסגרת היסוד של הילדים. זאת במקביל ליצירת תיאום בין הגורמים השונים לשם זיהוי, איתור ואבחון מוקדם של קשיים בתפקוד ההורי ובהתפתחות תינוקות, פעוטות וילדים רכים, והפנייתם לטיפול המותאם ובזמן-אמת. | |
|  |  | 1. פיתוח הרצף המקשר בטיפול ובחינוך בין המשפחה והקהילה לבין המשרדים, הרשויות והמסגרות השונים, לכלל הילדים, בכל הגילאים ובכל שעות היום. | |
|  |  | 1. תיאום בין מוסדות הגיל הרך השונים לבין רשויות הרווחה, התעסוקה והבריאות של הורי הילדים, לשם שיתופי פעולה בצמצום העוני, קידום הורות מיטבית וסיוע מתואם ואפקטיבי לכלל המשפחה. | |
|  |  | 1. הכנת הצעות חוק ותקנות והצעתן למשרדי הממשלה הרלוונטיים, המממשים את המדיניות המומלצת של הרשות למען הגיל הרך. | |
| קידום התנאים הסביבתיים הראויים בקהילה | 1. 28. | הרשות תציב מדדים איכותיים וכמותיים לתנאי הסביבה היישובית והקהילתית, שתומכים בהורים, תינוקות, פעוטות וילדים רכים. בין היתר הרשות תקדם מדדים לגינות ציבוריות, ניידות ובטיחות, מסגרות מסייעות בקהילה כגון מרכז לגיל הרך, מגוון השירותים בטיפת חלב ובמרכזים הקהילתיים, איתור קשיים התפתחותיים, הדרכת הורים להורות מיטבית, הדרכה חינוכית, ספרים ומשחקים מתאימים ודרכי תיווך תואמות התפתחות, קבוצות משחק ועוד. | |
| הרכב הרשות |  |  | הרכב הרשות יכלול ככל הניתן את הגורמים הרלוונטיים הנוגעים בעניין, המכירים את מגוון ההיבטים של החינוך והטיפול בגיל הרך, ואת מגוון משרדי הממשלה והרשויות הארציות והמקומיות העוסקות בגיל הרך. |
|  |  |  | כלל חברי הרשות יעמדו בהוראות הרלוונטיות של נציבות שירות המדינה לעניינם, בכפוף לחוק שירות המדינה (מינויים) תשי"ט 1959 ולחוק שירות המדינה (משמעת) תשכ"ג 1963. |
|  |  |  | מספר חברי הרשות יעמוד על 15 חברים, כדלקמן: |
|  |  |  | 1. שר החינוך יכהן כיושב-ראש הרשות. |
|  |  |  | 1. סגן יושב ראש הרשות, ימונה על ידי הממשלה ויכהן בנוסף כמנהל הכללי של הרשות. |
|  |  |  | 1. נציג משרד החינוך, בדרג סגן-מנהל כללי, שימונה על ידי שר החינוך. |
|  |  |  | 1. נציג משרד הרווחה, בדרג סגן-מנהל כללי, שימונה על ידי שר הרווחה. |
|  |  |  | 1. נציג משרד הבריאות, בדרג סגן-מנהל כללי, שימונה על ידי שר הבריאות. |
|  |  |  | 1. נציג משרד האוצר, בדרג סגן ממונה על התקציבים, שימונה על ידי שר האוצר. |
|  |  |  | 1. נציג משרד הכלכלה, בדרג סגן-מנהל כללי, שימונה על ידי שר הכלכלה. |
|  |  |  | 1. ראש רשות מקומית או עירייה, שימונה על ידי יו"ר מרכז השלטון המקומי. |
|  |  |  | 1. מנהל תחום חינוך ברשות מקומית או עירייה, שימונה על ידי יו"ר מרכז השלטון המקומי. |
|  |  |  | 1. 3 מומחים אקדמיים בעלי כישורים וידע רלוונטיים לגיל הרך, וביניהם בתחומי החינוך, התפתחות הילד, כלכלת חינוך, רפואת המשפחה והילדים, חינוך מיוחד, רווחת המשפחה והילד, ילדים בסיכון, למידה וקוגניציה, הורות, פסיכולוגיית ילדים, ועוד. |
|  |  |  | 1. 3 נציגי ציבור, לרבות נציגי ההורים, הצוותים המקצועיים במסגרות החינוכיות והטיפוליות השונות, והחברה האזרחית, שימונו על ידי שר החינוך. |
| ייצוגיות הרשות | 1. 8. | הרשות תייצג את כלל הציבור ותהא מגוונת בהרכבה. עליה לכלול לכל הפחות: | |
|  |  | 1. נציג מהמיעוט הערבי בישראל. | |
|  |  | 1. נציג בעל ניסיון בעבודה במסגרת חינוך/טיפול מוכרת שאינה רשמית, לפחות של 15 שנים. | |
|  |  | 1. נציג מתחת לגיל 40. | |
|  |  | 1. נציג בעל ניסיון בחינוך המיוחד ו/או ילדים עם צרכים מיוחדים, לפחות של 15 שנים. | |
|  |  | 1. לפחות 5 נשים ולפחות 5 גברים, מבין הנציגים. | |
| תקופת כהונת חברי הרשות | 1. 9. | (א) | תקופת הכהונה של חברי הרשות, למעט יושב-הראש, תהיה ארבע שנים. |
|  |  | (ב) | חברי הרשות ימונו לשתי קדנציות לכל היותר. |
|  |  | (ג) | בכל שנתיים תיבחר מחצית הרשות בהרכב חדש, לסירוגין. בעת הקמת הרשות, מחצית מהנציגים ימונו ל-4 שנים והמחצית השניה ל-6 שנים, באופן חד-פעמי. |
| מינוי סגן יושב ראש הרשות כמנהל כללי |  | (א) | סגן יושב-ראש הרשות יכהן כמנהל הכללי של הרשות. |
|  |  | (ב) | הליך המינוי ינוהל על ידי ועדת האיתור כאמור בסעיף 16 שתמליץ לשר החינוך על מועמדים, מתוכם יבחר השר את סגן יושב-הראש, ויביאו לאישור הממשלה. |
|  |  | (ג) | על סגן יושב-ראש הרשות להיות בעל הכישורים המקצועיים, האקדמיים והניהוליים הנדרשים, ולעמוד בקריטריונים שקופים וגלויים, כפי שיוגדרו על ידי ועדת האיתור. |
| ועדת האיתור | 1. 11 | (א) | השר ימנה ועדה שתפקידה לאתר ולהציע רשימת מועמדים ראויים לכהונה כחברי הרשות. |
|  |  | (ב) | ועדת האיתור תמנה חמישה חברים כדלהלן: |
|  |  |  | 1. שופט בדימוס של בית המשפט העליון שימונה בהתאם להצעת נשיא בית המשפט העליון, והוא יהיה היושב ראש. |
|  |  |  | 1. נציג ציבור בעל מעמד ציבורי רם ובולט, ניסיון משמעותי והכרות קרובה עם היבטים פדגוגיים וניהוליים של מערך הגיל הרך בישראל אשר ימונה בהתאם להצעת שר החינוך. |
|  |  |  | 1. איש אקדמיה שהוא פרופסור מן המניין, בעל מעמד אקדמי רם ובולט בתחומי הגיל הרך, ואשר ימונה בהתאם להצעת הרשות. |
|  |  |  | 1. נציג שכיהן ברשות לתקופת כהונה של ארבע שנים לפחות אשר הסתיימה בתקופת במהלך שלוש השנים שקדמו למועד מינויו כחבר בוועדת האיתור, ואשר ימונה בהתאם להצעת הרשות. |
|  |  |  | 1. נציג ההורים והחברה האזרחית, בעל מעמד ציבורי וניסיון משמעותי בתחום הגיל רך, והיכרות קרובה עם מערך הגיל הרך בישראל, שימונה בהתאם להצעת שר החינוך. |
|  |  | (ג) | לא ימונה לועדת האיתור, מי שפסול לפי הטעמים לכהונה ברשות, בהתאם לסעיף 17ו להלן. |
|  |  | (ד) | ועדת האיתור תאתר ותמליץ לגורמים הממנים על רשימת מומלצים לכהונה כחברי הרשות כאמור בסעיפים 12-13 לחוק זה, לאחר שבחנה את כשירותם על פי האמור באותם סעיפים ובסעיף 17 להלן, לפי העניין, ותוך מתן ביטוי הולם למגוון תחומי הדעת, הניסיון, הטיפול והחינוך בגיל הרך בישראל, ולסוגים השונים של המוסדות לגיל הרך, ולמגוון המגזרי והמגדרי של החברה בישראל. |
|  |  | (ה) | הנחיות שחלות על ועדות לאיתור מועמדים למשרות בשירות המדינה, לעניין נוהל עבודה ולעניין הימנעות מניגוד עניינים, יחולו, בשינויים המחויבים, על ועדת האיתור ועל חברי ועדת האיתור.  ועדת האיתור תקבע את סדרי עבודתה, לרבות הדרכים לאיתור מועמדים ולהגשת מועמדות לכהונה בתפקיד. |
|  |  | (ו) | המניין החוקי לישיבות ועדת האיתור יהיה שלושה חברים ויושב הראש.  החלטות ועדת האיתור יתקבלו ברוב קולות של חבריה המשתתפים בהצבעה; היו הקולות שקולים, יהיה ליושב הראש קול נוסף |
|  |  | (ז) | ועדת האיתור תעביר את המלצותיה לעניין המועמדים לכהונה כחברים הנדרשים למינוי באותו מועד מינוי של הרשות, כמקשה אחת וכמכלול. (להלן בסעיף זה – המלצת ועדת האיתור), והיא תידון כמקשה אחת וכמכלול על ידי הגורם הממנה.  לא קיבל הגורם הממנה את המלצת ועדת האיתור, ישיבה אל ועדת האיתור והיא תשוב ותדון בה, בשים לב לנימוקי הגורם הממנה ולעניין הצורך בגיבוש רשימה מתוקנת. |
|  |  | (ח) | חבר ועדת האיתור, לרבות יושב הראש, ימונה לתקופה של חמש שנים. |
|  |  | (ט) | חבר ועדת האיתור יחדל לכהן לפני תום תקופת כהונתו באחת מאלה: |
|  |  |  | 1. הוא התפטר במסירת כתב התפטרות ליושב ראש ועדת האיתור; אם היה היושב-ראש, מסר כתב ההתפטרות לשר ולנשיא בית המשפט העליון. |
|  |  |  | 1. נבצר ממנו דרך קבע למלא את תפקידו, ויושב ראש ועדת האיתור העביר אותו מכהונתו בהודעה בכתב; אם היה יושב הראש, השר בהתייעצות עם נשיא בית המשפט העליון העביר אותו מכהונתו בהודעה בכתב. |
|  |  |  | 1. הוא אינו ממלא את תפקידו כראוי ויושב ראש ועדת האיתור העביר אותו מכהונתו בהודעה בכתב; אם היה יושב הראש, השר בהתייעצות עם נשיא בית המשפט העליון העביר אותו מכהונתו בהודעה בכתב. |
|  |  |  | 1. הוא הורשע בעבירה שמפאת מהותה, חומרתה או נסיבותיה אין הוא ראוי לכהן בתפקידו או הוגש נגדו כתב אישום בעבירה כאמור וטרם ניתן פסק דין סופי בעניינו. |
|  |  | (י) | חדל לכהן יושב ראש ועדת האיתור או חבר ועדת האיתור יפעל השר למינוי חבר אחר במקומו לפי הוראות סעיף 12 בהקדם האפשרי. |
|  |  | (יא) | השר, בהסכמת שר האוצר ובאישור ועדת החינוך התרבות והספורט של הכנסת, יקבע תקנות בדבר תשלום גמול והחזר הוצאות לחברי ועדת האיתור. |
|  |  | (יב) | ועדת האיתור היא גוף מבוקר כמשמעותו בחוק מבקר המדינה, התשי"ח- 1958 [נוסח משולב[ . |
|  |  | (יג) | קיום ועדת האיתור, סמכויותיה ותוקף פעולותיה לא ייפגעו מחמת ליקוי במינויו או בהמשך כהונתו של אחד מחבריה. |
| מינוי חברי רשות | 1. 12. | (א) | נציגי משרדי הממשלה ברשות ימונו באופן אישי ושמי על ידי השר הרלוונטי, ויהיו לכל הפחות בדרג סמנכ"ל במשרדם, למעט נציג האוצר שיהיה לכל הפחות בדרג סגן-ראש אגף התקציבים. |
|  |  | (ב) | נציג השלטון המקומי ימונה על ידי יו"ר מרכז השלטון המקומי, לפי קריטריונים ברורים והגדרת כישורים נדרשת ע"י ועדת האיתור לפי סעיף 16 בחוק זה. |
|  |  | (ג) | נציג השלטון המקומי ימונה על ידי יו"ר מרכז השלטון המקומי, לפי קריטריונים ברורים והגדרת כישורים נדרשת ע"י ועדת האיתור לפי סעיף 16 בחוק זה. |
|  |  | (ד) | אחת לשנתיים יגיש שר החינוך לאישור הממשלה את מחצית מרשימת יתר חברי הרשות הנדרשים באותו מועד מינוי, לפי המלצת ועדת האיתור כאמור בסעיף 16 להלן. הרשימה תוגש כמקשה אחת של מחצית מהחברים, בצירוף המלצתו. לאחר אישור הממשלה, נשיא המדינה ימנה את חברי הרשות. המחצית השנייה תוגש לסירוגין שנתיים לאחר מכן, וחוזר חלילה. |
|  |  | (ה) | ככל שהממשלה החליטה לא לאשר את רשימת המינויים שהוצעה על ידי ועדת האיתור, יהיה על הממשלה להחזיר את ההצעה, כמכלול, לוועדת האיתור בצירוף הנימוקים להחלטתה כאמור, ולבקש המלצה מחודשת בהתאם |
|  |  | (ו) | לא ימונה ולא יכהן אדם כחבר ברשות, אשר: |
|  |  |  | 1. מי שאינו אזרח ישראלי או תושב ישראל, כמשמעו ב חוק הביטוח הלאומי (נוסח משולב), התשנ"ה-1995 |
|  |  |  | 1. מי שהורשע בעבירה שמפאת מהותה, חומרתה או נסיבותיה אין הוא ראוי לכהן בתפקיד או שהוגש נגדו כתב אישום בעבירה כאמור וטרם ניתן פסק דין סופי בעניינו. |
|  |  |  | 1. מי שהוא חבר ועדת האיתור. |
|  |  |  | 1. מי שהוא עובד המדינה, למעט מי שמתמנה לתפקיד מתוקף תפקידו בשירות המדינה. |
|  |  |  | 1. מי שהוא עובד הרשות, למעט סגן יושב-ראש הרשות. |
|  |  |  | 1. מי שהוא בעל תפקיד ניהולי בכיר במוסד לגיל הרך שנמצא תחת סמכות פיקוח הוועדה. |
|  |  |  | 1. לעניין מי שמתמנה כחבר מקרב הציבור – מי שמקבל שכר ממוסד לגיל הרך. |
|  |  |  | 1. מי שקשור, במישרין או בעקיפין, בעצמו או על ידי קרובו, סוכנו או שותפו, בחוזה או בעסקה עם הרשות. |
|  |  |  | 1. מי שעיסוקיו האחרים עלולים ליצור ניגוד עניינים עם תפקידו כחבר הרשות. |
|  |  |  | 1. מי שיש לו זיקה אישית או עסקית לשר משרי הממשלה, מי שעוסק בפעילות פוליטית או בפעילות מפלגתית, או מי שעסק בפעילות פוליטית או בפעילות מפלגתית בחמש השנים שקדמו למועד הצגת המועמדות, והכל למעט מי שמתמנה לתפקיד מתוקף תפקידו; לעניין זה, לא יראו השתתפות בהפגנה או בכנס בעל אופי פוליטי, או הבעת עמדה פומבית בעניינים פוליטיים כשלעצמן, כפעילות פוליטית. |
| חילופי גברי ברשות | 1. 13. | במידה וחבר רשות יחדל לכהן ברשות לפני תום תקופת כהונתו, ימונה חבר אחר במקומו באותה הדרך שבה נתמנה החבר העוזב לכהונתו. במידה וייבצר מחבר הרשות למלא את תפקידו בפועל תקופה קצובה, רשאי יהיה שר החינוך להציע למנות ממלא מקום לאותו חבר לתקופה האמורה. | |
| סיום כהונה והשעיה מכהונה | 1. 14. | חבר הרשות יחדל לכהן לפני תום תקופת כהונתו בהתקיים אחד מאלה: | |
|  |  | 1. הוא התפטר במסירת כתב התפטרות ליושב ראש הרשות. | |
|  |  | 1. נבצר ממנו דרך קבע למלא את תפקידו כראוי, או שהתגלה כי הוא עובר על אחד מהסעיפים המנויים בסעיף 13ה לחוק זה, ולאור זאת הרשות העבירה אותו מכהונתו, בהודעה בכתב. | |
|  |  | 1. הוא נעדר בלא סיבה סבירה, משלוש ישיבות רצופות של הרשות או מיותר משליש מן הישיבות שקיימה במהלך שנה אחת, ולאור זאת הרשות העבירה אותו מכהונתו, בהודעה בכתב. | |
|  |  | 1. הרשות לא תקבל החלטה בלא מתן הזדמנות לחבר הנידון להגיש עמדתו בכתב ו/או בישיבת רשות. | |
| החלת דינים | 1. 15. | חברי הרשות שאינם עובדי מדינה, דינם כדין עובדי מדינה לעניין חיקוקים אלה: | |
|  |  | 1. חוק הבחירות לכנסת [נוסח משולב[, 6 התשכ"ט-1969 | |
|  |  | 1. חוק שירות הציבור (מתנות) 7 התש"ח 1979. | |
|  |  | 1. חוק העונשין, התשל"ז-1977 – ההוראות הנוגעות לעובדי הציבור. | |
|  |  | 1. פקודת הראיות [נוסח חדש[, 9 התשל"א-1971. | |
|  |  | 1. חוק שירות המדינה (סיוג פעילות מפלגתית ומגבית כספים), התשי"ט-1959. | |
| ניהול דיוני והחלטות הרשות | 1. 16. | (א) | הרשות תקבע את נוהל דיוניה ונוהל קבלת החלטותיה, במידה והנוהל לא נקבע בחוק או בתקנות. |
|  |  | (ב) | ישיבות הרשות יתקיימו לפי הצורך, ולפחות 10 פעמים בשנה. |
|  |  | (ג) | המניין החוקי לישיבות הרשות הוא תשעה חברים, ובהם לפחות נציג רשות-מקומית אחד, נציג מומחים אחד ונציג ציבור אחד. |
|  |  | (ד) | 6 מחברי הרשות המכהנים רשאים לבקש מיושב-ראש הרשות או סגנו לזמן ישיבה; הוגשה בקשה כאמור, יכנס יושב-ראש הרשות או סגנו ישיבה בתוך 14 ימים מיום הגשת הבקשה. |
|  |  | (ה) | הרשות תפרסם את נהלי הדיון וקבלת ההחלטות באופן גלוי לציבור. הרשות תודיע מראש על מועדי ותכני דיוניה, כדי לאפשר לציבור להגיש את עמדותיו לקראת הדיונים. |
|  |  | (ו) | נבצר זמנית מסגן יושב ראש למלא תפקידו, או אם נתפנתה משרתו וטרם נתמנה אחר במקומו, יבחרו חברי הרשות ממלא מקום מבין חבריהם העומד בתנאי הכשירות של יושב הראש, לתקופה שלא תעלה על שלושה חודשים שתוקדש לאיתור המחליפ/ה. |
| הימנעות מניגוד עניינים | 1. 17. | (א) | חבר הרשות לא יטפל במסגרת תפקידו בנושא כאמור גם מחוץ לישיבות הרשות; לעניין סעיף זה, "עניין אישי" - לרבות עניין אישי של קרובו או עניין של גוף שחבר הרשות או קרובו מנהלים או עובדים בו, לרבות מוסד לגיל הרך, או עניין של גוף שיש להם בו חלק בהון המניות, בזכות לקבל רווחים, בזכות למנות מנהל או בזכות הצבעה. |
|  |  | (ב) | חבר הרשות יודיע לרשות ויימנע מהשתתפות בדיון ומהצבעה בישיבות הרשות, אם הנושא הנדון עלול לגרום לו להימצא, במישרין או בעקיפין, במצב של ניגוד עניינים בין תפקידו כחבר הרשות לבין עניין אישי שלו או לבין תפקיד אחר שלו, ובכלל זה לא יטפל ולא ישתתף בדיון ובהצבעה בישיבות, בנושא הנוגע למוסד הגיל הרך שבו הוא מועסק או בנושא הנוגע לעיסוקו ואשר עלול להעמידו במצב של חשש לניגוד עניינים. |
| חובת גילוי ואיסור התקשרות | 1. 18. | (א) | מבלי לגרוע מהאמור בסעיפים 16 ו-18, חבר הרשות שידוע לו כי הוא קשור או עשוי להיות קשור, במישרין או בעקיפין, בעצמו או על ידי קרובו, סוכנו או שותפו, בעניין העומד לדיון ברשות, יודיע על כך בכתב ליושב ראש הרשות מיד לאחר שנודע לו כי העניין האמור עומד לדיון, ולא יהיה נוכח בדיוני הרשות באותו עניין ולא ישתתף בהחלטה המתייחסת אליו או הקשור עמו. |
|  |  | (ב) | חבר הרשות וכן קרובו ,סוכנו, או שותפו, או תאגיד שאחד מהאמורים הוא בעל עניין או מנהל בו, לא יתקשר בעסקה עם הרשות. |
|  |  | (ג) | חבר הרשות ינהג במילוי תפקידו בהגינות, בנאמנות וללא משוא פנים. |
|  |  | (ד) | חבר הרשות יפעיל שיקול דעת עצמאי ובלתי תלוי בהצבעה ברשות, ולא יפעל בשום דרך מטעמו של מוסד לגיל הרך או מטעם גוף אחר כלשהו, לא יהיה צד להסכם הצבעה, ויראו באי הפעלת שיקול דעת עצמאי ובלתי תלוי או בהסכם הצבעה, כאמור, הפרת חובת נאמנות. |
| גמול והחזר הוצאות | 1. 19. | חבר הרשות לא יקבל מהרשות שכר בעד שירותיו, למעט סגן יושב ראש הרשות. אך חבר כאמור, למעט חבר המכהן מתוקף תפקידו, יהיה זכאי לגמול עבור השתתפותו בישיבות וכן להחזר הוצאות שהוציא במילוי תפקידו, בשיעורים שיקבע השר בתקנות, בהסכמת שר האוצר ובאישור ועדת החינוך התרבות והספורט של הכנסת. | |
| קבלת מידע | 1. 20. | חברי הרשות יקבלו מידע המצוי ברשות להשכלה גבוהה, הדרוש להם לצורך מילוי תפקידם; פנייה לקבלת מידע כאמור תהיה אל סגן יושב-ראש הרשות, או עובד הרשות שמינה לצורך כך. | |
| סמכויות סגן יושב ראש הרשות כמנהל כללי | 1. 21. | לסגן יושב-ראש הרשות, ביושבו כמנהל הכללי, יוקנו כל סמכויות הניהול והביצוע ברשות, לרבות הכנת תקציב הרשות והבאתו לאישורה וגיבוש תכניות עבודה ברשות, והוא יהיה נתון לפיקוח הרשות; מבלי לגרוע מהאמור, למנהל הכללי יהיו כל הסמכויות הדרושות לניהול השוטף של המערך המנהלי-מקצועי של הרשות שאינן נתונות לאחר לפי חוק זה, ובכלל זה ייצוג הרשות בכל תפקיד מתפקידיו, וחתימה בשם הרשות על מסמכים והתחייבויות, וכן כל הסמכויות הנדרשות לביצוע התפקידים המוטלים עליו על ידי הרשות. | |
| ייחוד כינוי | 1. 22. | לא ישתמש מוסד בכינוי "מוסד לגיל הרך" או בכינוי מקביל שיוכר על-ידי הרשות בתקנותיה, אלא אם כן הוכר על-ידי הרשות לגיל הרך, או על ידי הגורם הציבורי, ממשלתית או מקומית, שהוסמך בהתאם להחלטת הרשות ולפי התנאים שקבעה הרשות להכרה זו.  פעולה בניגוד להוראה זו הינה עבירה פלילית שעונשה שנת מאסר. | |
| ;קביעת תנאי הסף והרף למערכי הגיל הרך | 1. 23. | (א) | הרשות תהא אחראית להגדיר תנאי סף ומדדים איכותיים וכמותיים, להערכת כלל מסגרות ומערכות הגיל הרך בתחומי החינוך, הרווחה, הטיפול והבריאות, לרבות לשלב ההריון וההכנה להורות. תנאים אלו יוגדרו על בסיס מחקרים ואיסוף נתונים שיטתי, ובהתאם לתכניות ארוכות הטווח של הרשות. הפיקוח וההערכה יבוצעו על ידי המשרד הממשלתי או הרשות המקומית שהוסמכו לכך, בכל תחום ותחום. |
|  |  | (ב) | תנאי הסף יהוו בסיס לקריטריונים לפיהם תאושר או תבוטל ההכרה במוסד לגיל הרך. המדדים האיכותיים - ובכללם מדדים פדגוגיים וטיפוליים - והכמותיים יהוו בסיס להערכת המוסדות לגיל הרך, ואת השירותים השונים הניתנים בתחומי הרווחה, החינוך, החינוך המיוחד, הבריאות, ובכלל המסגרות הקיימות. |
|  |  | (ג) | בין היתר, הרשות תקבע את: |
|  |  |  | 1. מס' ילדים מקסימאלי בכל מסגרת ולכל גורם מטפל. |
|  |  |  | 1. יחס מינימלי של מס' אנשי צוות למס' הילדים. |
|  |  |  | 1. תנאי הסף למרחב הפיזי, והמינימום הנדרש בו לקיום המסגרת החינוכית/טיפולית. |
|  |  |  | 1. תנאי סף למרכיבי חווית הילדים: העשרה, משחק, אבחון מונע, מזון וכד'. |
|  |  |  | 1. תנאי סף להכשרות והדרכות, אקדמיות ומקצועיות, בכלל תחומי הגיל הרך החינוכיים, טיפוליים, רפואיים או ייעוציים, לרבות הדרכה וליווי הורים. |
|  |  | (ב) | הרשות תגדיר את תנאי הסף ואת המדדים להערכה, הכמותיים והאיכותיים, לנשות ואנשי המקצוע בכלל המסגרות לגיל הרך, לרבות הדרכה וליווי הורים. תנאי הסף ישמשו בסיס לקריטריונים להכשרות האקדמיות והמקצועיות בתחום, וכן להדרכה ולהכוונה של הצוותים המקצועיים תוך כדי העבודה. המדדים להערכה יהוו בסיס להערכת איכות ההכשרות האקדמיות והמקצועיות, וכן להערכת הצוותים המקצועיים עצמם. |
|  |  | (ג) | הרשות תגדיר את תנאי הסף ואת המדדים להערכה לנשות ואנשי המקצוע בתחומי הפיקוח והניהול של מוסדות הגיל הרך, ושל אגפים ורשויות העוסקים בגיל רך, לרבות שלב ההריון וההכנה וההדרכה להורים. תנאי הסף ישמשו בסיס לקריטריונים לקבלה לתפקידים אלו. המדדים להערכה יהוו בסיס להערכת איכות התפקוד של המפקחים והמנהלים בכלל הרשויות. |
| ביטול הכרה | 1. 24. | הרשות תהיה רשאית, בהתאם לכללים שתקבע, להסמיך את הרשויות המתאימות לבטל הכרה במוסד לגיל הרך במקרים שבהם המוסד חדל לקדם את המטרות ותנאי הסף שהוגדרו על ידי הרשות או שאינו עומד ברמה שהרשות קבעה לצורך העניין או מטעמים רלוונטיים אחרים. | |
| הקמת מרכז מידע ארצי להורים | 1. 29. | הרשות תפתח ותנהל מרכז מידע ארצי להורים אשר בין מטרותיו תהיינה ריכוז מידע על זכויות הילד, זכויות ההורים והמשפחות, ואספקת שירותי הדרכה וסיוע, ריכוז תכניות התערבות מומלצות בתחום ההורות והגיל הרך, ריכוז מידע ונתונים על מכלול השירותים העומדים לרשות ילדים והורים, מטרותיהם ומאפייניהם, ייזום פעולות הסברה ומניעה ארציות. | |
| דו"ח שנתי של משרדי הממשלה | 1. 30. | אחת לשנה יגישו משרדי הממשלה המיוצגים ברשות דו"ח המפרט כיצד פעל כל אחד מהם לקידום הגיל הרך. הדו"ח יוגש לכנסת, לנשיא ולראש הממשלה. | |
| דו"ח שנתי של הרשות | 1. 31. | בתום כל שנת פעילות ועד לסוף חודש אפריל תכין הרשות דו"ח שיוגש לנשיא המדינה לכנסת ולראש הממשלה, והעתקים ממנו יוגשו למשרדי הממשלה הרלוונטיים ולגופים הסטטוטוריים הנוגעים בדבר, בו יפורטו הפעולות שנעשו על-ידי הרשות בשנה החולפת, תוצאותיהן וההתקדמות בנושא. | |
| תיאום והידברות עם משרדי הממשלה | 1. 32. | (א) | הרשות תקיים התייעצות סדורה עם משרדי הממשלה הרלוונטיים למדיניות הגיל הרך, דרך נציגי המשרדים ברשות, לקראת גיבוש התכנית הרב-שנתית. |
|  |  | (ב) | סגן-יושב-ראש הרשות ונציג האוצר ברשות ידונו עם משרד האוצר במתווה התקציב הרב שנתי ויסכמו אותו, ככל הניתן, עם משרד האוצר, והכל לאור התכנית הרב שנתית ומבלי לגרוע מהוראות חוק יסודות 11 התקציב, התשמ"ה-1985. |
|  |  | (ג) | יושב ראש הרשות וסגן יושב-ראש הרשות יציגו בפני הממשלה את העקרונות והיעדים של התכנית הרב שנתית, ומידת העמידה בהם אחת לשנה. יושב ראש הרשות וסגנו ידווחו לממשלה כחודש לפני תחילת כל שנת לימודים על מצב כלל מערכות הגיל הרך, ועל ההתקדמות ביישום התכנית הרב שנתית. |
|  |  | (ד) | הממשלה על מרכיביה תתייעץ התייעצות מובנית עם הרשות, לפי העניין, על כל יוזמת חקיקה והצעת החלטת ממשלה הנוגעות, במישרין או בעקיפין, לגיל הרך. |
| ביצוע ותקנות | 1. 33. | שר החינוך יהיה הממונה על ביצועו של חוק זה. הרשות תהיה מוסמכת להתקין תקנות בכל עניין הנוגע לביצוע החוק. | |

דברי הסבר

בדו"ח אלאלוף למלחמה בעוני נכתב כי "הפערים בחינוך מתחילים מהגיל הצעיר ביותר, ונראים כבר עם הכניסה של הילדים לגן ולבית הספר. מכאן שהשקעה חינוכית בגילאים הצעירים תסייע בצמצום פערים אלו ובלבד שתמשך לאורך שלבי ההתפתחות השונים של הילדים ותתבסס על ראייה משולבת של סביבת הילד הכוללת את המשפחה, השכונה והיישוב בגישה אקולוגית והוליסטית המתייחסת לצרכיו השונים של הילד בכלל ההקשרים בהם הוא מתפקד... מערכת חינוך ציבורית איכותית, מהשנה הראשונה ועד גיל 18, צריכה לספק הזדמנויות חינוכיות ראויות לכלל תלמידיה ולהחליש את הקשר בין התוצאות החינוכיות של פרט לבין נתוני הרקע החברתי-כלכלי שלו. מערכת כזו צריכה לאפשר צמצום פערים חברתיים בחינוך בטווח הקצר ופערים כלכליים בטווח הארוך"

בפתח הפרק על הגיל הרך בדו"ח טרכטנברג לשנת 2011 נכתב כי "...מחקרים בינלאומיים רבים בנושא החינוך בגיל הרך מצביעים כי חסכים חינוכיים בגיל צעיר, ואפילו בגיל רך מאוד, פוגעים באופן משמעותי בהתפתחותו של הילד וביכולתו להתקדם בגיל מבוגר יותר. פערים חינוכיים אשר ניתן לתקנם בקלות יחסית בגיל צעיר, הופכים למשימה קשה מאוד בהמשך הדרך. היעדים הפדגוגיים והחברתיים מכתיבים את הצורך בחיזוק מיוחד של שלבי החינוך המוקדמים. חיזוק החינוך בשלבים אלה חיוני להבטחת שוויון הזדמנויות, לקידום הצלחתם של כלל הילדים ולצמצום הפערים בחברה. חינוך איכותי בגילאים צעירים יקנה לילדים כלים יסודיים ומקיפים ללמידה ולחשיבה ויעצים את כישוריהם האישיים והחברתיים."

במהלך העשורים האחרונים הצטבר ידע מדעי נרחב אודות חשיבות ההתנסויות המוקדמות בחיים, ועל התפקיד המרכזי של היחסים המוקדמים של ילדים עם הורים, מטפלים ומחנכים כמספקים את התשתית והתמיכה להתפתחות מוטורית, שכלית-לשונית, ורגשית-חברתית ומוסרית של ילדים, או למצער כמקור של סיכון והפרעה להתפתחות, אם הללו אינן תקינות. קיים ידע מבוסס-מחקר ענֵף על הגברת סיכויי ההתפתחויות הרצויות באמצעות תכניות מניעתיות. תכניות טיפוליות ושיקומיות בגיל הרך מהוות מעצם עיתוין גם תכניות מניעה.

**באופן פרדוקסאלי - במקביל לעליה בתוחלת החיים ואיכותם ככלל, יש עליה במצוקה הנפשית המופיעה כבר בשנות החיים הראשונות של ילדים. כיום מופעלים על ההורים לילדים רכים לחצים רבים, אשר קשורים בשינויים חברתיים תכופים וקריירות תובעניות. לעתים על ההורים להתמודד עם קשיים אלה ללא מערכות תמיכה זמינות. המחקר ההתפתחותי מצביע באופן עקבי על הקשר בין עוני ולחצים מרובים (בין אם על התינוק עצמו או על ההורים) לבין פגיעה בהתפתחות של ילדים.** דברים אלו נכונים ברחבי העולם ובישראל, שעל אוכלוסייתה – הכוללת מגזרים מגוונים – גם עם איומים ביטחוניים וקשיים כלכליים (עוני ופערים מתרחבים).

הדרך היעילה ביותר לטפל בכלל הסוגיות הללו היא גיבוש מדיניות לאומית לגיל הרך , שכן כיום במדינה אין אחריות כוללת לגיל לידה ועד 6 שנים.

יצירת מסגרות ראויות לילדים בגיל הרך, ובכל גיל, חיונית גם מנקודת מבט של זכויות אדם ולא רק מנקודת מבט של צרכים התפתחותיים. יש להתייחס אל הילדים כאל בני- אדם בעלי זכויות מיום היוולדם ולא רק כבעל צרכים התפתחותיים. הכרה זו הגיעה גם למקבלי ההחלטות ברחבי העולם, ולאחר עשורים בהם התייחסו לחינוך בגיל הרך כ'משמורת' על הילדים בעת שההורים (ובעיקר האימהות) יוצאים לעבודה, בעשרים השנים האחרונות יש מגמה גוברת במדינות רבות ליזום רפורמות ותכניות מקיפות כדי לחזק את הטיפול והחינוך לגילאי לידה-6.

שילוב הילדים במסגרות חינוכיות וטיפוליות מגיל צעיר הוא מפתח להמשך ההתפתחות ולצמצום פערים – אך זאת ניתן להשיג רק אם הדבר נעשה באופן נכון ומתואם. היחס לגילאים החשובים ביותר בהתפתחות האנושית, כמי שזקוקים רק ל'משמורת' צריך לחלוף מן העולם. יש להתחיל מהתייחסות להורים כגורם המשמעותי ביותר בחיי הילדים, ולמצוא את האיזון הראוי של מעורבותם בגידול הילדים, ולחזק את שותפותם עם המעונות והגנים בהם מתחנכים ילדיהם. הגורמים השונים שמשפיעים על ההתפתחות שלובים זה בזה – וכך גם צריכה להיות המדיניות כלפי הגיל הרך.

יש בישראל יסודות טובים בטיפול ובחינוך בגיל הרך: מערך טיפות החלב וההדרכה להורים; מערך המעונות והידע המצטבר בו לאורך השנים; מערך הגיל הרך, מהמחקר וההכשרה האקדמיים ועד לגננות בפועל, מערך שמאופיין בתפיסות פדגוגיות מתקדמות ובחוויית למידה עשירה; ההצלחה של רפורמת גני 3-4 שהביאה מאות- אלפי ילדים לגנים ציבוריים, ולתנופה חדשה של מעורבות הורים בחינוך ילדיהם. על מנת לאפשר לכל היסודות האלה לפעול במיטבם ולהמשיך ולהתפתח ביחד נדרש גוף מרכזי מתכלל, שייתן מענה למחדלים ולחוסרים, יגדיר סדרי-עדיפויות ויאפשר המשך התקדמות וצמיחה בכל ההיבטים.

בשל כל זאת, יש צורך אקוטי ביצירת מדיניות סדורה וארוכת-טווח להשקעה בגיל הרך בישראל. על מדיניות זו לכלול את כלל היבטי ההתפתחות האישית והחברתית, ולחבר בין הגורמים השונים המעורבים בטיפול ובחינוך הילדים.